बादशाह सिकन्दर लोदी ने कबीरदास जी का ऐसा अद्भुत प्रभाव देखा तो वह सिंहासन से कूदकर इनके चरणों में गिर पड़ा और हाथ जोड़कर प्रार्थना करने लगा कि ‘अब आप कृपा करके ईश्वर के कोप से मुझे बचा लीजिये।’ कबीरदास जी ने कहा- ‘अब कभी भी किसी साधु-संत के उपर ऐसा गजब न करना।’ बादशाह ने कहा- ‘प्रभो! गाँव, देश तथा अनेक सुख-सुविधा के सभी सामान जो-जो आप चाहें, वह सब मैं आपको दूँगा।’ तब कबीरदास जी ने उत्तर दिया- हम तो केवल श्रीरामजी को चाहते हैं और उन्हीं को अष्ट-प्रहर जपते हैं। दूसरे किसी धर्म से हमें कुछ भी प्रयोजन नहीं है, इस प्रकार बादशाह से सम्मानित होकर कबीरदास जी अपने घर आ गये।